Kielletään kytkykauppa, jossa uustuotantoalueilla autopaikkojen kustannukset on sälytetty osaksi asunnon hintaa. Kytkentä nostaa asuntojen hintoja, lisää autopaikkojen kysyntää ja siirtää autoilun kustannuksia autottomien maksettavaksi. Lakia asunto-osakeyhtiöistä täsmennetään siten, että vanhoissa asunto-osakeyhtiöissä, joissa yhtiö omistaa autopaikat, paikkojen vuokraoikeus on huutokaupattava kerran vuodessa, jotta asukkaita ei saatettaisi eriarvoiseen asemaan keskenään.

On tullut vakiintuneeksi käytännöksi toteuttaa asuntoalueilla autopaikkojen rakentaminen niin, että autopaikan hinta maksetaan osana asunnon hintaa. Tiiviissä kaupunkirakenteessa, jossa autopaikat on laitettava maan alle, autopaikan hinnaksi tulee 20 000 – 50 000 euroa tai peräti 80 0000 euroa, jos joudutaan menemään pohjaveden pinnan alapuolelle.

Jos autopaikkoja on kaksi paikkaa kolmea asuntoa kohden, kaikki maksavat autopaikasta yhtä paljon, mutta vain osa asukkaista saa paikan itselleen.

Lailla tulee yksikäsitteisesti kieltää asunnon ja autopaikan kytkykauppa. Jotta tässä ei sotkeuduttaisi lillukanvarsiin, rajana voisi olla vaikkapa tapaukset, joissa autopaikan kustannukset nostaisivat asunnon hintaa yli 100 €/m2.

Yleensä kalliit autopaikat vuokrataan nimellistä vuokraa vastaan. Tämä saattaa osakkaat eriarvoiseen asemaan keskenään. Käytäntö voidaan jo nyt tulkita asunto-osakeyhtiölain vastaiseksi, mutta asiaa selventäisi, jos se kiellettäisiin laissa yksiselitteisesti. Niinpä asunto-osakeyhtiölakiin tulee kirjata, että autopaikat on kerran vuodessa huutokaupattava asukkaiden kesken, jos niitä ei riitä kaikille halukkaille.

Kun autopaikat jaetaan käytännössä ilmaiseksi, ne loppuvat yleensä kesken. Ne riittäisivät hyvin, jos autopaikasta joutuisi maksamaan kustannuksia vastaavasti ylläpitokulut lisättynä realistisilla pääomakuluilla, sillä onhan uusilla alueilla autopaikka yleensä kalliimpi kuin auto. Tällöin vähän autoa tarvitsevat luopuisivat auton omistamisesta ja päätyisivät vuokraamaan auton silloin, kun sitä tarvitsevat. Kun autopaikkoja tarvitaan vähemmän, rakentamisen kokonaiskustannukset alentuisivat.